Denisam slidojuma sākumā neizdevās četrkāršais Salhova lēciens un vēl vairāki lēcieni nebija nevainojami, kas ietekmēja viņa punktu guvumu. Vasiļjeva slidojums gan bija ierasti artistiski spožs, kas garantēja skatītāju ovācijas priekšnesuma izskaņā.
Denisa Vasiļjeva izvēles slidojums
Iekrājot izvēles programmā 151,54 punktus, Vasiļjevs summā nodrošināja 236,35 punktus, abos rādītājos būtiski atpaliekot no personiskajiem rekordiem. Izvēles slidojumā Denisam bija sestais rezultāts.
Adama Siao Hima Fa izvēles slidojums
Uzvarēja Francijas daiļslidotājs Adams Siao Hims Fa ar 267,77 punktiem. Izvēles slidojumā viņš gan bija otrais, bet summā saglabāja uzvaras vērtu pārsvaru.
Mateo Rico izvēles slidojums
Sudraba medaļu ar 259,92 punktiem nodrošināja itālietis Mateo Rico. Viņš sasniedza labāko rezultātu izvēles programmā, bet ar to nepietika, lai apsteigtu čempionu.
Lūkasa Bričgi izvēles slidojums
Bronzu izcīnīja šveicietis Lūkass Bričgi, kurš pēc īsās programmas bija piektais, bet summā iekrāja 248,01 punktu.
Īsajā programmā Deniss trešdien bija trešais, saglabājot labas izredzes pacīnīties par medaļu. Līderpozīcijas tobrīd nodrošināja Adams Siao Hims Fa, apsteidzot tuvāko sāncensi Rico.
Pērn Eiropas čempionātā Vasiļjevs kļuva par bronzas laureātu.
Sieviešu sacensībās Latvijas sportiste Sofja Stepčenko pēc īsās programmas ir 14.vietā un sestdien startēs izvēles slidojumā. Dejās uz ledus Latvijas daiļslidošanu pārstāv Aurēlija Ipolito un Lūks Rasels, kuri piektdien ieguva 20.vietu ritma dejā un sestdien startēs arī izvēles dejā.
Eiropas čempionāts Espo noslēgsies svētdien, 29. janvārī, ar paraugdemonstrējumiem.